กรมประมง จับมือตลาดปลาจตุจักร ประกวดปลาสวยงาม กระตุ้นเศรษฐกิจ
นายเฉลิมชัย สุวรรณรักษ์ อธิบดีกรมประมง เปิดเผยหลังเป็นประธานในพิธีมอบถ้วยรางวัล “การประกวดปลาสวยงาม ตลาดปลาจตุจักร” เพื่อกระตุ้นเศรษฐกิจปลาสวยงามของไทยในช่วงสถานการณ์แพร่ระบาดของโรคโควิด-19 ว่า ในช่วง 2 ปีที่ผ่านมา ธุรกิจการค้าปลาสวยงามเป็นอีกกลุ่มธุรกิจหนึ่งที่ได้รับผลกระทบจากการแพร่ระบาดของเชื้อโควิด–19 กรมประมงในฐานะหน่วยงานภาครัฐที่มีภารกิจด้านการส่งเสริมศักยภาพการผลิตสัตว์น้ำ เพิ่มขีดความสามารถของเกษตรกรให้สามารถผลิตพันธุ์สัตว์น้ำที่มีคุณภาพ ตรงตามมาตรฐานสามารถนำไปแข่งขันในตลาดโลกได้ จึงร่วมกับตลาดปลาจตุจักร กรุงเทพฯ และผู้ประกอบการภาคเอกชน จัด “การประกวดปลาสวยงาม ตลาดปลาจตุจักร” ขึ้น เพื่อเป็นการช่วยเหลือสนับสนุนและกระตุ้นธุรกิจการค้าปลาสวยงาม รวมถึงประชาสัมพันธ์การเลี้ยงปลาสวยงามให้เป็นที่รู้จักแพร่หลาย ซึ่งสอดรับกับนโยบายของรัฐมนตรีว่าการกระทรวงเกษตรและสหกรณ์ สนับสนุนและผลักดันธุรกิจการเพาะเลี้ยงสัตว์น้ำสวยงามเพื่อการส่งออก โดยให้ดำเนินงานภายใต้ยุทธศาสตร์การบริหารเชิงรุกแบบบูรณาการกับทุกภาคส่วน เพื่อสร้างเสริมและพัฒนาทักษะของเกษตรกรในการเพาะเลี้ยงสัตว์น้ำ เพิ่มช่องทางการตลาดและยกระดับคุณภาพพันธุ์สัตว์น้ำสวยงามให้ตรงกับความต้องการของตลาด เพื่อให้เกษตรกรมีความมั่นคงในอาชีพ มีคุณภาพชีวิตความเป็นอยู่ที่ดีขึ้นในช่วงวิกฤตดังกล่าว จนสามารถประกอบอาชีพเลี้ยงตัวเองและครอบครัวได้อย่างยั่งยืนด้านนายธีระชัย ลิขิตสมบูรณ์ ผู้จัดการตลาดปลาจตุจักร กล่าวเพิ่มเติมว่า ตลาดปลาจตุจักรเป็นแหล่งค้าปลีก - ค้าส่งปลาสวยงาม พรรณไม้น้ำ ตลอดจนอุปกรณ์การเลี้ยงปลาแบบครบวงจรที่ได้รับความนิยมมากที่สุดในประเทศไทย มีผู้ประกอบการร้านค้ามากกว่า 400 ราย ซึ่งต่างก็ได้รับผลกระทบจากสถานการณ์แพร่ระบาดของเชื้อโควิด-19 เช่นเดียวกัน ดังนั้น เพื่อเป็นการช่วยเหลือผู้ประกอบการปลาสวยงามและสร้างการรับรู้แก่ประชาชนทั่วไป ตลาดปลาจตุจักรจึงมีความยินดีเป็นอย่างยิ่งที่ได้สนับสนุนพื้นที่บริเวณลานเร่ ซึ่งมีขนาดพื้นที่กว่า 3,000 ตารางเมตร ในการจัดกิจกรรมครั้งนี้